Det var den 65-årige verdenskendte danske matematikprofessor Uffe Haagerup, som i søndags blev fundet død i vandet mellem Bjørnø og Fyn ud for Faaborg.

Her opdagede nogle sejlere et lig liggende i lavt vand. Fyns Politi fik bjerget den døde mand, der kun var iført badebukser. Derfor arbejdede politiet ud fra teorien om, at der var tale om en drukneulykke.

Og nu viser det sig, at Danmark har mistet en af sine fremmeste matematik-professorer, der var kendt i hele verden som problemløseren inden for sit matematiske speciale.

Uffe Haagerup blev landskendt som 14-årig. Da formåede han nemlig at løse beregningerne for udstykningen af et større sommerhusområde på Fyn, efter et københavnsk ingeniørfirma havde måtte give op. Men ikke Uffe Haagrup, der fuldførte opgaven endda med bravour for det lokale landinspektørfirma.

Senere blev han landets yngste matematikprofessor som 31-årig. Det var tilbage i 1981, hvor han var tilknyttet Syddansk Universitet i Odense som forsker og underviser i 35 år - blandt andet inden for sit speciale, operator algebra.